En 27-årig mand blev søndag varetægtsfængslet i fire uger - sigtet for drabsforsøg på sin ekskæreste.

En 27-årig mand blev søndag ved et grundlovsforhør ved Retten i Aalborg varetægtsfængslet i fire uger for forsøg på manddrab på sin tidligere samlever. Manden overfaldt kvinden i hendes hjem i Hjørring lørdag aften, hvor han slog hende i ansigtet med knyttet næve og nikkede hende flere skaller, inden han tog kvælertag på hende. Han sagde flere gange, at han ville slå hende ihjel. Politiet vurderer, at hun har været i overhængende livsfare ved kvælningsforsøget. Efter overfaldet blev kvinden indlagt på Hjørring Sygehus med blandt andet en brækket næse.